Guillelmus, Dei gratia, Autissiodor. episcopus, omnibus presentes litteras inspecturis, salutem in Domino Hujus exemplo provocati qui decorem domus Dei et locum habitationis glorie ipsius diligere profitetur, ad ampliandum cultum divinum ad laudem et gloriam nominis Dei, in ecclesia B. Laurentii de Conada canonicos instituimus et prebendas, concedentesque eisdem ecclesiam ab omni onere liberam et immunem: vacante quoque ecclesia de Nusiaco, consentiente et laudante capitulo separavimus ab ea decimas magnas omnes tam bladi quam vini et tres pecias terre arabiles, quarum una est juxta Crucem, secunda dicitur ad Rocham, tertia juxta viam que dicitur de S. Verano, et preterea Burdegalium morum. Et hec omnia canonicis B. Laurentii dedimus et concessimus in perpetuum, toto residuo presbytero rectori de Nusiaco remanente, qui presbyter etiam habebit decimas minutas parochie sue et terram arabilem que est inter grangiam et vineas et pratum, preterea quod contiguum est terre illi. Tenebuntur etiam canonici de conada solvere presbytero de Nusiaco annis singulis de vino decimarum sex modios eque bono ac canonici percipient, et hoc tempore vindemiarum. Canonicis vero in perpetuum erit grangia et torcular, ita tamen quod presbyter de Nusiaco habebit usuagium in torculari ad vinum suum faciendum. Eadem auctoritate presbyter solvet annis singulis in octava omnium Sanctorum ecclesie B. Laurentii decem libras cere ad ejusdem ecclesie luminare. Actum anno Domini millesimo ducentesimo duodecimo.